יצחק קרויזר

יצחק (איציק) קרויזר (נולד בכ"א באלול ה'תשמ"ה, 7 בספטמבר 1985) הוא חבר הכנסת מטעם מפלגת עוצמה יהודית ויו"ר סיעת "עוצמה יהודית" בכנסת ה-25.

ביוגרפיה 
קרויזר גדל במצפה יריחו. אביו, הרב יהודה קרויזר, הוא רב היישוב הדתי מצפה יריחו, ראש ישיבת הרעיון היהודי מיסודו של הרב מאיר כהנא מאז הקמתה ב־1987 ופעיל למען עליית יהודים להר הבית. אמו, הרבנית שלומית לבית כרמל,  היא יועצת להלכה ולהתפתחות אישית.

שירת כחייל קרבי ביחידה מובחרת במשך ארבע וחצי שנים והשתתף במלחמת לבנון השנייה. שניים משמונת אחיו, מהם מפקד פלוגה בגדוד חרוב שבחטיבת כפיר, נהרגו בתאונת דרכים ב־2007. למד בטכניון, עסק בחקלאות, וניהל מיזמי בנייה ברמת הגולן באמצעות חברה שבבעלותו.

קרויזר נמנה עם נאמני הר הבית ותומך במשנתו של הרב כהנא. הוא קורא לעליית יהודים להר הבית. הוא מכהן כראש מטה החקלאים במפלגת עוצמה יהודית וכרכז המפלגה בצפון. במערכת הבחירות בשנת 2019 שבה התמודדה המפלגה לבדה בראשות איתמר בן גביר, הוצב קרויזר במקום השביעי של הרשימה וקודם למקום החמישי עם פסילת ברוך מרזל ובנצי גופשטיין. במערכת הבחירות הבאה בשנת 2020 קודם קרויזר למקום הרביעי ברשימה. בשתי מערכות בחירות אלה לא עברה המפלגה את אחוז החסימה.
 
בבחירות לכנסת העשרים וחמש דורג קרויזר במקום ה־15 ברשימת הציונות הדתית (הרשימה זכתה ב־14 מושבים בבחירות), והושבע לכנסת ב־1 בינואר 2023 בעקבות התפטרות השר עמיחי אליהו במסגרת "החוק הנורווגי". בכנסת זו הוא משמש כיו"ר סיעת עוצמה יהודית, וכחבר בוועדת הכספים, ועדת החוקה, חוק ומשפט ובוועדה המיוחדת לענייני התמכרויות וסמים.

במרץ 2023 אושרה הצעת חוק של קרויזר, שמאפשר לשוטר לבצע חיפוש ללא צו שופט אם התעורר חשד סביר שכלי נשק או חלק מהותי מנשק שעשוי לשמש ראיה לביצוע עבירה, נמצא במקום, ואם בשל הצורך המיידי לביצוע החיפוש לא ניתן לקבל צו.

ב-12 ביולי 2023 נבחר לנציג הכנסת בוועדה לבחירת שופטים, ברוב של 86 קולות.

חיים אישיים 
קרויזר מנהל אורח חיים מסורתי. הוא נשוי לעדי ואב לשלושה. גר במושב נטור שברמת הגולן.

קישורים חיצוניים

הערות שוליים

רמת הגולן: אישים
אנשי המושב
מצפה יריחו: אישים
חברי הכנסת העשרים וחמש: חברי כנסת מכהנים במסגרת החוק הנורווגי
חברי הכנסת העשרים וחמש
חברי הכנסת מטעם עוצמה יהודית
ישראלים שנולדו ב-1985
נציגי הכנסת בוועדה לבחירת שופטים